Трабант
Trabant (Трабант, в превод спътник, пълно име – Sachsenring Trabant) е марка малолитражни източногермански автомобили, произвеждани между 1957 и 1991 г. в автомобилния завод VEB „Sachsenring“ в Цвикау, Германската демократична република. „Трабант“ става един от символите на ГДР.

Първият прототип на автомобила, IFA P50 (познат от 1959 г. и като Trabant 500), е пуснат през 1957 г. в една нулева серия от 50 автомобила и разполага с двигател с мощност 18 к.с. Най-популярният модел е Trabant 601, който разполага с
 двуцилиндров бензинов двутактов двигател,
 двигател с мощност 19 kW (26 к.с.),
 594 cm³ работен обем,
 максимален въртящ момент 55 Nm и
 максимална скорост 100 km/h.

Предлага се в 4 варианта:
 Стандарт,
 Универсал (комби версия),
 Делукс и
 по извънредна поръчка.

Габаритите му са
 3758 mm дължина,
 1486 mm височина и
 1623 mm ширина.

Купето е направено от композитния материал „дуропласт“ – фенол-формалдехидна смола, армирана с памучни фибри. Методът на производство на Trabant, който е изключително труден, остава непроменен през тридесетте години от производството му. Различните модели на автомобила тежат между 600 и 700 kg.

Trabant 601 е произвеждан близо 20 години с минимални подобрения (нови колани, електронно запалване, подглавници на седалките и др.). Автомобилът масово навлиза и в армията на ГДР.

Trabant заедно с Wartburg формират над 50% от износа на страната.

През 1990 г. започва производството на 4-тактови Trabant с двигател на Volkswagen – VW 1100 cm³ (от Volkswagen Polo) с 41 к.с. мощност и максимална скорост 130 km/h.

След края на социализма Trabant остава като символ на онази епоха.

През 1991 г. основателят на Атлантическия клуб в България Соломон Паси вози в собствения си Trabant генералния секретар на НАТО Манфред Вьорнер, което става световна новина. През следващи години С. Паси вози с него още десетки световни лидери, гостували в България. От септември 2015 г. въпросният Trabant става експонат във Военноисторическия музей.

Галерия

Бележки

Външни препратки 

  Снимки и технически данни
 

Производители на МПС в Германия
Икономика на ГДР
История на Саксония
Миниавтомобили
Основани в Германия през 1957 година